Document ID: 32004R0538

Κανονισμός (ΕΚ) αριθ. 538/2004 της Επιτροπής
της 23ης Μαρτίου 2004
για τη μείωση της ποσόστωσης εισαγωγής ελαιολάδου για τον Απρίλιο 2004 στο πλαίσιο της δασμολογικής ποσόστωσης της Τυνησίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2000/822/ΕΚ του Συμβουλίου, της 22ας Δεκεμβρίου 2000, για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Τυνησίας σχετικά με τα αμοιβαία μέτρα ελευθέρωσης και την τροποποίηση των γεωργικών πρωτοκόλλων της συμφωνίας σύνδεσης ΕΚ/Δημοκρατίας της Τυνησίας(1),
τον κανονισμό (ΕΚ) αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(2),
τον κανονισμό (ΕΚ) αριθ. 312/2001 της Επιτροπής, της 15ης Φεβρουαρίου 2001, περί λεπτομερειών εφαρμογής για την εισαγωγή ελαιολάδου καταγωγής Τυνησίας και περί παρεκκλίσεων από ορισμένες διατάξεις των κανονισμών (ΕΚ) αριθ. 1476/95 και (ΕΚ) αριθ. 1291/2000(3), και ιδίως το άρθρο 2 παράγραφοι 3 και 4,
Εκτιμώντας τα ακόλουθα:
(1) Το άρθρο 3 παράγραφοι 1 και 2 του πρωτοκόλλου αριθ. 1 της ευρω-μεσογειακής συμφωνίας για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Τυνησίας αφετέρου(4) ανοίγει δασμολογική ποσόστωση, μηδενικού δασμού, για την εισαγωγή μη επεξεργασμένου ελαιολάδου υπαγόμενου στους κωδικούς ΣΟ 1509 10 10 και 1509 10 90, παραγόμενου καθ' ολοκληρία στην Τυνησία και μεταφερόμενου απευθείας από τη χώρα αυτή στην Κοινότητα, εντός ορισμένου ορίου προβλεπόμενου για κάθε έτος.
(2) Το άρθρο 1 παράγραφος 2 του κανονισμού (ΕΚ) αριθ. 312/2001 προβλέπει επίσης ορισμένα μηνιαία ποσοτικά όρια για την έκδοση των πιστοποιητικών.
(3) Στις αρμόδιες γαλλικές και ιταλικές αρχές υποβλήθηκαν στις 16 και 17 Φεβρουαρίου 2004, σύμφωνα με το άρθρο 2 παράγραφος 2 του κανονισμού (ΕΚ) αριθ. 312/2001, αιτήσεις για την έκδοση πιστοποιητικών εισαγωγής, για συνολική ποσότητα που υπερβαίνει το προβλεπόμενο για το μήνα Φεβρουάριο όριο των 1000 τόνων.
(4) Υπό τις συνθήκες αυτές, η Επιτροπή καθόρισε, με τον κανονισμό (ΕΚ) αριθ. 293/2004(5), ποσοστό απονομής 14,20 % βάσει του οποίου μπορούν να εκδοθούν πιστοποιητικά κατ' αναλογία της διαθέσιμης ποσότητας.
(5) Η έκδοση του κανονισμού (ΕΚ) αριθ. 293/2004 στα ιταλικά ανέφερε κατά λάθος ποσοστό απονομής 91,49 %, αντί 14,20 %. Οι ιταλικές αρχές εξέδωσαν κατά συνέπεια τα ζητηθέντα πιστοποιητικά έως ποσοστό 91,49 % της διαθέσιμης ποσότητας. Η ούτω παραδοθείσα ποσότητα υπερέβη κατά 135,24 τόνους τη διαθέσιμη ποσότητα του Φεβρουαρίου 2004.
(6) Είναι σκόπιμο, επομένως, να μειωθεί η ποσόστωση του Απριλίου 2004 κατά την ποσότητα που αντιστοιχεί σ' αυτήν την υπέρβαση, δηλαδή 135,24 τόνους, διαμορφώνοντας έτσι ποσόστωση 7864,76 τόνων γι' αυτόν το μήνα, αντί των κανονικά προβλεπομένων 8000 τόνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ποσόστωση εισαγωγής ελαιολάδου στο πλαίσιο της δασμολογικής ποσόστωσης της Τυνησίας για τον Απρίλιο 2004 ανέρχεται σε 7864,76 τόνους, με την επιφύλαξη της δυνατότητας που προβλέπεται στο άρθρο 1 παράγραφος 2 δεύτερο εδάφιο του κανονισμού (ΕΚ) αριθ. 312/2001, να χρησιμοποιηθεί η εναπομένουσα ποσότητα από τον προηγούμενο μήνα μετά την εξάντληση αυτής της ποσόστωσης.
Άρθρο 2
Ο παρών κανονισμός αρχίζει να ισχύει στις 24 Μαρτίου 2004.
Εφαρμόζεται από τις 29 Μαρτίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Μαρτίου 2004.

Labels: 3
17
18